﻿„La scara istoriei avem de-a face, trebuie, neapărat, 
să avem de-a face, cu o identitate naţională. Toţi, 
deopotrivă, visăm, tânjim, aspirăm la o apartenenţă 
concretă, fie la o familie, fie la un grup, fie la o societate, 
fie la o comunitate şi, de ce nu, la un neam, la un popor, 
la o ţară, altfel, devenim nişte apatrizi!... 

Motto: „Spune-mi de unde eşti şi cu cine te însoţeşti ca să-ţi 
spun cine eşti!” 
  
            În orice context, întâlnire, întrunire sau împrejurare, primul lucru 
pe care îl ai de făcut este să te prezinţi celorlalţi, să-ţi declini identitatea 
căci, da, toţi laolaltă şi fiecare, în chip personal, avem o identitate, o 
apartenenţă, o minimă/elementară carte de identitate, de vizită şi de 
prezentare!... 
Şi-i auzi pe semenii, amicii, colegii, vecinii, fraţii şi prietenii tăi 
spunând: da, acesta-i cutare şi cutare, acesta-i aşa şi aşa, acesta-i un om 
bun, acesta-i un om drept, un om corect, un om cinstit, un om onest, un 
Om!... 
Altfel spus, avem de-a face cu o identitate individuală, cu o 
identitate familială şi cu o apartenenţă socială, îndeosebi, la nivelul 
persoanei, la nivel micro!... 
Însă, dincolo de toate acestea, la scara istoriei, la nivel macro, avem 
de-a face, trebuie, neapărat, să avem de-a face, cu o identitate naţională, 
cu o identitate spirituală, cu o identitate culturală, cu una civilizaţională, 
colectivă şi comunitară!... 
Toţi, deopotrivă, visăm, tânjim, aspirăm la o apartenenţă concretă, 
fie la o familie, fie la un grup, fie la o societate, fie la o comunitate şi, de 
ce nu, la un neam, la un popor, la o ţară, altfel, devenim nişte apatrizi!... 
Iar când am câştigat, obţinut şi dobândit toate acestea, nu uşor, ci 
cu efort, jertfă şi sacrificiu, să fim foarte atenţi, precauţi şi prudenţi, să le 
păstrăm, să le apărăm, să le protejăm, să le acredităm, să le întreţinem, 
să le dezvoltăm şi să le cultivăm, căci, cu toţii ştim, că valoarea, numele 
bun, renumele şi respectul datorat unei persoane, unui colectiv/comunităţi 
de persoane, unei instituţii, unei ţări, unui popor şi unui neam este direct 
proporţional cu afirmarea/susţinerea, cunoaşterea şi recunoaşterea 
identităţii şi apartenenţei entităţii respective, adică cu valorile, principiile, 
normele, regulile şi elementele cheie pe care tu – ca individ, ca persoană, 
ca instituţie, ca societate, ca neam, ca popor şi ca ţară, le aperi, le 
propovăduieşti, le mărturiseşti, le cultivi, le afirmi şi le susţii ori ba!... 
Mai precis, mai exact sau mai corect spus, identitatea şi apartenenţa 
noastră stă şi constă în şi din faptele şi gesturile noastre, în atitudinile şi 
comportamentul nostru zilnic, cotidian, fiindcă noi toţi suntem cei care 
dăm substanţă identităţii/apartenenţei noastre, spirituale, morale, 
culturale, sociale şi naţionale, sau nu, prin ceea ce întreprindem noi, prin 
ceea ce realizăm noi, prin ceea ce creăm noi, prin ceea ce preluăm şi 
predăm/transmitem noi mai departe şi prin ceea ce desăvârşim noi, din 
punct de vedere material, cultural, social şi spiritual!... 
Da, noi toţi suntem, alcătuim şi formăm România şi, deci, după cum 
suntem noi, fiecare în parte, aşa este şi această ţară, corectă sau nu, 
umilă, umilită sau nu, demnă sau nu, onestă sau nu, cinstită sau nu, 
ignorantă, arogantă şi superficială sau nu, mutilată, integră, întreagă sau 
nu, sinceră, responsabilă şi serioasă sau nu!... 
Într-un cuvânt, noi alcătuim/formăm neamul, poporul, statul şi ţara, 
cu alte cuvinte, să nu (mai) aşteptăm de la alţii, de oriunde şi de aiurea, 
să ne facă nouă ordine şi curăţenie, în casă şi în ţară, să ne pună nouă în 
bună rânduială şi dreaptă cuviinţă viaţa şi vieţuirea, zilnică şi cotidiană, 
altfel zis, să avem puterea, tăria, capacitatea şi, chiar, competenţa, să ne 
stabilim singuri, proiectele, regulile, principiile şi, în special, priorităţile, să 
fim în stare a spune da (numai) acolo şi atunci când trebuie spus da şi nu 
acolo şi atunci când situaţia o cere, adică „ce este da să fie da iar ce este 
nu să rămână nu!” 
Atât şi nimic mai mult sau nimic altceva, toate acestea fiind sau 
conducând la identitatea cea adevărată şi la apartenenţa reală!... 
Dacă ar fi să ne referim, în cele ce urmează, în primul rând la 
identitatea noastră spirituală, altminteri, strict legată de cea culturală şi 
naţională, vom afirma, reţine şi susţine faptul că, dimensiunea spirituală a 
identității este fundamentală, esențială!... 
Limba, ca mijloc de comunicare între oameni, constituie în mod cert 
un veritabil liant substanțial și un edificator vehicul de circulație a valorilor 
spirituale și culturale în interiorul unei comunități umane. 
Identitatea spirituală și culturală este cea care își pune cu adevărat 
pecetea specifică, unică asupra identității personale a omului, dar și 
asupra identității mai largi, a unei comunități mai extinse, locală, regională 
sau națională. 
Printre şi între altele, identitatea/apartenenţa noastră spirituală este 
singura cu adevărat relevantă, elocventă și definitorie, și chiar dacă există 
și se vorbește de caracteristici genetice comune ale unor grupuri etnice 
compacte din anumite regiuni geografice, luând în considerare 
amestecarea în timp a neamurilor și a popoarelor, a devenit inactuală și 
dovedită păguboasă susținerea vreunei teorii a purității de rasă la nivel de 
popoare în formele actuale de organizare în structuri statale. 
Se știe foarte bine la ce atrocități poate duce teoria, transformată în 
ideologie politică, a superiorității substanțiale a unei rase umane asupra 
alteia. 
În Iisus Hristos, firea omenească sau umanitatea, pe care El a 
mântuit-o ca Dumnezeu și om, din iubire de oameni, prin răstignire și 
Învierea Sa din morți, e una singură, pe întreg mapamondul. 
De aici rezultă și caracterul universal al creștinismului, al Bisericii 
Ortodoxe, care conferă identitate, dar o și depășește pe verticală, în cele 
din urmă. Natura umană este una, izbăvită de Dumnezeu Cel Unul („Cred 
într-Unul Dumnezeu…”) în Sfânta Treime, Tatăl, Fiul și Duhul Sfânt, în 
Biserica Sa cea una („…Și-ntr-Una, Sfântă, Sobornicească și Apostolească 
Biserică...”), indiferent unde se află pe glob… 
Și așa cum Dumnezeu Cel Unul este totodată întreit în persoane, iar 
Biserica cea Una este formată din Bisericile din fiecare loc de pe pământ, 
la fel și firea omenească cea una este multiplă, sub aspectul identității 
personale, familiale, locale și naționale… 
Însă, fără ruperea sau sfâșierea unității întregului, ci în comuniunea 
permanentă întru El!... 
Schimbând puţin, registrul discuţiei, vom insista asupra faptului că, 
identitatea naţională a unui popor este un dat istoric, adică o însuşire 
înnăscută, o realitate asumată, cuvenită în mod natural unei comunităţi 
etnice!... 
Ca urmare, aceasta nu se stabileşte la masa tratativelor şi nici nu 
poate fi atribuită unui popor de către vreo mare putere politică a 
momentului sau vreo organizaţie cu vocaţie mai mult sau mai puţin 
universală!... 
Această noţiune fundamentală defineşte un popor o dată pentru 
totdeauna şi este rezultatul unui proces istoric îndelungat, care are la bază 
unitatea de limbă, de teritoriu, de viaţă economică, de factură psihică şi 
socială, de cultură şi civilizaţie şi se manifestă, în esenţă, în conştiinţa 
originii comune şi în sentimentul apartenenţei la o singură naţiune. 
Naţiunea, cea mai înaltă expresie a identităţii unui neam şi popor, a 
apărut ca formă de comunitate umană istoriceşte necesară, de-a dreptul 
indispensabilă, în perioada destrămării feudalismului şi apariţiei modului 
de producţie capitalist. 
Cu toate că are unele premise etnice şi antropologice, naţiunea este 
un fenomen preponderent social, rezultat al unei evoluţii istorice 
îndelungate, în cursul căreia diferite neamuri, popoare şi rase s-au 
amestecat între ele, dând naştere naţiunii. 
În altă ordine de idei, voi reitera faptul că, da, depinde de noi, de 
fiecare în parte şi de toţi laolaltă, în mod colectiv şi solidar, iar nu solitar, 
cum tratăm toată această problemă, a identităţii şi apartenenţei noastre, 
spirituale, culturale şi naţionale, cum ne raportăm la această ţară, cum 
abordăm acest popor şi cum cinstim sau preţuim acest neam, bine ştiind, 
cu toţii, că tăvălugul globalizării şi al relativizării de orice fel a intrat (şi) în 
hotarele noastre, hoţii de identitate, fiind şi activând, şi la propriu şi la 
figurat, pe toate drumurile!... 
Probabil că acum ar trebui să înţelegem, mai mult şi mai bine ca 
oricând, menirea noastră, locul, rolul şi rostul nostru în interiorul acestui 
stat şi naţiuni, asumându-ne, în mod responsabil, toată această identitate 
şi apartenenţă spirituală, morală, culturală şi naţională, însă, nu cu surle şi 
cu trâmbiţe, nu prin discursuri siropoase şi patetice, nu prin declaraţii 
pline de emfază şi naţionalism gratuit şi deşănţat, ci discret, dar, concret, 
prin tot lucrul cel bun şi prin toată fapta ce bună, bine plăcute Lui 
Dumnezeu şi mult folositoare poporului/neamului Său, dreptcredincios şi 
dreptslăvitor creştin!... 
Da, am mai spus-o şi repet: avem misiunea de a contribui la bunul 
mers al acestui neam şi popor, avem chemarea de a cinsti această ţară, 
cu toată identitatea ei, prin tot ceea ce suntem şi facem, avem datoria de 
a preţui acest neam, avem obligaţia morală de a apăra şi de a sluji acest 
neam şi acest popor!... 
Cum? De pildă, prin împlinirea datoriei noastre sociale, materiale şi 
profesionale, atunci şi acolo unde ni se cere!... 
Prin apărarea/cultivarea valorilor, principiilor şi tradiţiilor acestui 
popor, bimilenar, apostolic şi voievodal, nu colonial!... 
Prin preţuirea, cu recunoştinţă sinceră, a tuturor 
semenilor/conaţionalilor noştri, care, prin toată activitatea lor, exemplară 
şi remarcabilă, au contribuit la afirmarea şi recunoaşterea ţării noastre în 
panoplia tuturor celorlalte state europene şi, nu numai!... 
Da, România şi identitatea noastră, ca ţară, ca naţiune, ca neam şi 
ca popor, este (în) fiecare dintre noi, şi după cum suntem noi, fiecare în 
parte şi toţi laolaltă, aşa este şi această ţară, corectă sau nu, umilă, 
umilită sau nu, demnă sau nu, onestă sau nu, cinstită sau nu, ignorantă, 
arogantă şi superficială sau nu, mutilată, integră, întreagă sau nu, sinceră, 
responsabilă şi serioasă sau nu!... 
Într-un cuvânt, noi alcătuim/formăm neamul, naţiunea, poporul, 
statul şi ţara, cu alte cuvinte, să nu (mai) aşteptăm de la alţii, de oriunde 
şi de aiurea, să ne facă nouă ordine şi curăţenie, în casă şi în ţară, să ne 
pună nouă, în bună rânduială şi dreaptă cuviinţă, viaţa şi vieţuirea, zilnică 
şi cotidiană, altfel zis, să avem puterea, tăria, capacitatea şi, chiar, 
competenţa, să ne stabilim singuri, proiectele, regulile, principiile şi, în 
special, priorităţile, să fim în stare a spune da (numai) acolo şi atunci când 
trebuie spus da şi nu acolo şi atunci când situaţia o cere, adică „ce este da 
să fie da iar ce este nu să rămână nu!” Atât şi nimic mai mult sau nimic 
altceva!... 
Cu alte cuvinte, acum, în concluzia şi încheierea acestui material, 
dacă ar fi să ne referim, puţin, în mod concis, la identitatea noastră 
naţională vom sublinia faptul că această reflectă sentimentul de 
apartenență etnică autohtonă, care este intim fiecărei persoane și care 
depinde de felul în care persoana respectivă interiorizează reperele sale 
identitare cele mai importante: limba, cultura și credința!... 
Aşadar, limba română și credința creștină românească, autentică, 
sunt componente fundamentale ale ființei și identității poporului român!... 
De aceea, negarea a uneia din aceste componente reprezintă, de 
fapt, un atac asupra identității poporului român!... 
Astăzi, într-o lume globalizată şi secularizată, nivelatoare de 
identităţi culturale pentru câștig de capital financiar imediat, România, 
Naţiunea Română trebuie să își păstreze identitatea sa şi să îşi 
cultive/promoveze simbolurile şi valorile sale spirituale, autentice!... 
Cu toate că există (şi) unele beneficii ale globalizării, mai ales în 
domeniul informatic şi în cel economic, totuşi piața globală şi sistemul 
informațional mondial nu pot suplini pierderea identității spirituale a unui 
neam şi a unui popor!... 
În acest sens, este mereu actuală întrebarea: „Ce îi folosește omului să 
câștige lumea întreagă, dacă-şi pierde sufletul?” (Marcu 8, 36). 
Numai o mai bună cunoaștere a identității şi a demnității naţionale 
ajută un popor să se dezvolte şi să dăinuie în istorie, intrând în dialog 
demn şi creator cu alte naţii, neamuri şi popoare!... 
Diminuarea sau slăbirea identității naționale, la care conduce 
impactul unei globalizări agresive, motivată de eficiență, prosperitate şi 
succes economic imediat, nu este benefică nici pe plan local, regional, nici 
la nivel universal!... 
Există, de exemplu, astăzi țări integrate de decenii în toate 
structurile Uniunii Europene, sau țări fondatoare ale proiectului globalist, 
care conștientizează importanta prezervării sau reinventării propriei 
identități naționale… 
Degradarea/deteriorarea identității noastre naționale trebuie oprită 
prin cultivarea culturii noastre naționale, a credinței și a tradițiilor noastre 
populare în cadrul cooperării globale, prin susținerea și promovarea 
simbolurilor și proiectelor culturale de afirmare a identității/apartenenţei 
noastre naționale!...  
În acest sens, este fundamental şi crucial să (ne) redescoperim 
elementele esențiale ale identității noastre românești pentru a transmite 
lumii şi posterităţii un mesaj substanţial şi consistent, pozitiv şi afirmativ, 
frumos şi curat despre România şi despre spiritul neamului nostru 
românesc sau etosul poporului român. 
Altfel spus, identitatea noastră naţională, unirea şi unitatea noastră 
nu trebuie să constituie doar o referinţă simbolică, istorică, comemorativă, 
aniversară şi omagială – tip centenar şi (doar) atât ci să ajungă a fi (şi) un 
demers concret, un deziderat continuu sau o permanentizare, consistentă, 
substanţială, durabilă, stabilă, statornică şi eficientă, căci numai astfel 
vom mai rezista, numai aşa ne mai putem menţine, proteja, apăra şi, 
salva!... 

